Ehdotus neuvoston päätökseksi yhteisön toimintaohjelmasta pakolaisten integroitumisen edistämiseksi (1999/C 36/11) KOM(1998) 731 lopull. - 98/0356(CNS)

(Komission esittämä 13 päivänä tammikuuta 1999)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

(1) komissio ilmoitti sosiaalialan toimintaohjelmassaan vuosiksi 1998-2000 (1) ehdottavansa pakolaisten integroitumista koskevaa ohjelmaa, joka perustuu vuosina 1997 ja 1998 toteutettuihin menestyksellisiin pilottihankkeisiin,

(2) jäsenvaltiot ja toimielimet ovat toistuvasti ilmaisseet huolensa pakolaisten tilanteesta; pakolaisten määrä Euroopassa on lisääntynyt huomattavasti viime vuosina,

(3) toimet huono-osaisimpien ja heikoimmassa asemassa olevien väestöryhmien sosiaalisen ja taloudellisen integroitumisen edistämiseksi muodostavat olennaisen osan taloudellista ja sosiaalista yhteenkuuluvuutta, jonka ylläpito ja lujittaminen kuuluu perustamissopimuksen 2 artiklassa ja 3 artiklan j alakohdassa mainittuihin yhteisön tärkeimpiin päämääriin; pakolaiset ovat erityisen huono-osainen ryhmä, jonka integroituminen edellyttää erityisiä toimia ja toimenpiteitä,

(4) rakennerahaston tukemat toimenpiteet ja muut yhteisön toimenpiteet koulutuksen alalla eivät sinänsä riitä edistämään tätä integroitumista, vaan on tarkoituksenmukaista perustaa ohjelma, jossa on erityisiä toimenpiteitä tätä varten,

(5) tämän ohjelman ei tulisi rajoittaa jäsenvaltioiden politiikkaa tai toimivaltaa eikä olla päällekkäinen turvapaikka-asioita tai maahanmuuttopolitiikkaa koskevien yhteisten toimien tai yhteisön näillä aloilla mahdollisesti toteuttamien toimenpiteiden kanssa,

(6) perustamissopimuksen 3 b artiklassa esitetyn toissijaisuus- ja suhteellisuusperiaatteen mukaisesti jäsenvaltiot eivät voi riittävällä tavalla toteuttaa suunnitellun toiminnan tavoitteita eli jäsenvaltioiden toteuttaman toiminnan tukemista ja täydentämistä; lisäksi tässä päätöksessä säädetyn ohjelman tavoite on luonteensa vuoksi toteutettava yhteisön tasolla; sen vuoksi ehdotetun ohjelman laajuudella ja vaikutuksella olisi oltava yhteisön ulottuvuus ja tätä ohjelmaa olisi sovellettava kaikkialla yhteisössä; tämä päätös rajoittuu vähimpään näiden tavoitteiden toteuttamiseksi tarpeelliseen eikä siten ylitä sitä, mikä tarvitaan tähän tarkoitukseen, ja

(7) perustamissopimuksessa ei ole muita määräyksiä toimivaltuudesta tämän päätöksen tekemiseksi kuin 235 artikla,

ON PÄÄTTÄNYT SEURAAVAA:

1 artikla

Ohjelman perustaminen

Perustetaan toimintaohjelma niiden pakolaisten integroitumisen edistämiseksi, jotka ovat asettuneet tai joilla on oikeus asettautua jäsenvaltioihin, ajaksi 1 päivästä heinäkuuta 1999 ja 31 päivään joulukuuta 2000 sosiaalisen integroitumisen toiminnan alan puitteissa.

Ohjelman tarkoituksena on myötävaikuttaa pakolaisten tehokkaaseen integroitumiseen ja yhteiskunnalliseen osallistumiseen jäsenvaltioissa ja pitää samalla täysin arvossa jäsenvaltioiden velvoitteita sekä pakolaisten omaa kulttuurista identiteettiä.

2 artikla

Kohderyhmä

Ohjelman kohderyhmänä ovat henkilöt, joille on myönnetty oleskelulupa jäädä johonkin jäsenvaltioon joko 28 päivänä heinäkuuta 1951 tehdyn pakolaisten oikeusasemaa koskevan yleissopimuksen, sellaisena kun se on muutettuna 31 päivänä tammikuuta 1967 tehdyllä New Yorkin pöytäkirjalla, 1 artiklan mukaisesti, tai henkilöt, joille on myönnetty yksilöllinen suoja jäsenvaltioiden kansainvälisten sitoumusten perusteella tai humanitaarisista syistä.

3 artikla

Tavoitteet

Ohjelman tavoitteena on tukea jäsenvaltioiden ponnistuksia pakolaisten integroitumisen alalla edistämällä.

a) integroitumistoimenpiteiden kehittämistä;

b) kansainvälisen yhteistyön luomista ja kehittämistä tällä alalla;

c) tiedottamista, yhteensovittamista, arvioimista ja hyvien toimintatapojen ja kokemusten vaihtamista yhteisön tasolla;

d) kokeilujen edistämistä ja sekä sisällöltään että organisaatioltaan parhaiden innovatiivisten toimintamallien määrittämistä;

e) pakolaistilanteen analyysiä jäsenvaltioissa;

f) tietoisuuden parantamista pakolaistilanteesta jäsenvaltiossa.

4 artikla

Yhteisön toimet

Edellä 3 artiklassa tarkoitettujen tavoitteiden saavuttamiseksi suunnitellut toimenpiteet ovat seuraavat:

a) perustetaan ja hallinnoidaan laajoja monialaisia ja innovatiivisia hankkeita, joista selvästi saadaan yhteisön lisäarvoa, joita toteuttavat viranomaiset, valtioista riipppumattomat järjestöt ja/tai työmarkkinaosapuolet ja jotka kattavat useita integroitumiseen liittyviä aloja;

b) perustetaan ja hallinnoidaan yhteisön tason hankkeita, joihin kuuluu toimintaa kaikissa jäsenvaltioissa;

c) luodaan ja kehitetään kansainvälisiä verkkoja; tarkoituksena on erityisesti varmistaa hyvien toimintatapojen ja kokemusten siirto muun muassa järjestämällä kokouksia sekä kokoamalla ja julkaisemalla tuloksia ja kertomuksia;

d) vaihdetaan kokemuksia, arvioidaan ja seurataan hankkeita ja menettelyjä, jotta voidaan määrittää innovatiivisia lähestymistapoja pakolaisten integroitumiseen;

e) kerätään, kootaan ja levitetään kansallisella ja yhteisön tasolla vertailukelpoisia tietoja ja kertomuksia pakolaisten tilanteesta ja integroitumisesta jäsenvaltioissa;

f) tiedotetaan ohjelmasta ja levitetään sen tuloksia.

5 artikla

Johdonmukaisuus ja täydentävyys

Komissio ja jäsenvaltiot huolehtivat tämän päätöksen mukaan toteutettujen aloitteiden johdonmukaisuuden ja täydentävyyden jäsenvaltioiden aloitteiden välillä, joita toteutetaan rakennerahastojen ja muiden yhteisön politiikkojen, ohjelmien ja toimien kanssa, mukaan lukien aloitteet, jotka liittyvät työmarkkinoihin integroimiseen, nuorisoon, koulutukseen, tutkimukseen, kulttuuriin, turvapaikanhakijoiden ja siirtymään joutuneiden henkilöiden vastaanottamiseen, väliaikaiseen suojeluun ja vapaaehtoiseen kotiinpalauttamiseen.

6 artikla

Toteuttaminen

1. Komissio toteuttaa toimintaohjelman tiiviissä yhteistyössä jäsenvaltioiden kanssa tämän päätöksen mukaisesti.

2. Kommissio toimii yhteistyössä pakolaisten integroitumisen alalla toimivien laitosten ja organisaatioiden kanssa.

7 artikla

Komitea

Komissiota avustaa neuvoa-antava komitea, jäljempänä "komitea", jossa on jäsenvaltioiden edustajat ja puheenjohtajana komission edustaja.

Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon.

8 artikla

Komitean tehtävät

Komitea antaa lausuntoja erityisesti seuraavista:

a) yleiset suuntaviivat yhteisön antamasta tuesta;

b) vuosittainen työohjelma sekä yhteisön rahoituksen jakaminen eri toiminnoille;

c) yhteisön tukemien toimien valintamenettelyt, toimien ja koko ohjelman seurannan ja arvioinninperusteet sekä järjestelyt tulosten levittämiseksi ja siirtämiseksi.

9 artikla

Rahoitustuen määrittäminen

1. Edellä 4 artiklan a ja b alakohdassa tarkoitetut toimet voivat saada yhteisön rahoitusta enintään 60 prosenttia.

Poikkeustapauksissa ja 7 artiklassa tarkoitetun komitean kanssa sovittujen perusteiden mukaisesti enimmäismäärä on kuitenkin 80 prosenttia.

2. Edellä 4 artiklan c alakohdassa tarkoitetut toimet voivat saada yhteisön rahoitusta enintään 90 prosenttia.

3. Edellä 4 artiklan d, e ja f alakohdassa tarkoitetut toimet rahoitetaan kokonaisuudessaan Euroopan yhteisöjen talousarviosta.

10 artikla

Seuranta ja arviointi

1. Komissio vastaa tämän ohjelman perusteella tuettujen toimenpiteiden seurannasta ja arvioinnista. Seuranta ja arviointi voidaan rahoittaa tuettuja toimenpiteitä varten varatuista määrärahoista. Riipppumattomat asiantuntijat tekevät toteutettujen toimien lopullisen arvioinnin ohjelman päättymisen jälkeen.

2. Komissio antaa Euroopan parlamentille ja neuvostolle ohjelman toteuttamisesta kertomuksen, joka sisältää myös toteutetun arvioinnin tulokset, viimeistään 1 päivänä kesäkuuta 2002.

11 artikla

Soveltaminen

Tätä päätöstä sovelletaan päivästä, jona se julkaistaan Euroopan yhteisöjen virallisessa lehdessä.

(1) KOM(1998) 259 lopullinen.